b'\n_START_ARTICLE_\nKrbavsko polje\n_START_PARAGRAPH_\nKrbavsko polje, kra\xc5\xa1ko polje na vzhodnem robu Like._NEWLINE_Krbavsko polje je 67 km\xc2\xb2 veliko kra\xc5\xa1ko polje, ki se nahaja med goro Li\xc4\x8dko Plje\xc5\xa1ivico na vzhodu in ni\xc5\xbejem gorovjem na severu in zahodu (Staza, Trovrh, Resnik). Dno polja se nagiba proti jugovzhodu in le\xc5\xbei na nadmorski vi\xc5\xa1ini 626-740 m._NEWLINE_Robovi polja so iz apnenca in dolomita. Dolomitska pobo\xc4\x8dja so polo\xc5\xbenej\xc5\xa1a od apnen\xc4\x8dastih. Apnenci so naj\xc4\x8distej\xc5\xa1i na vzhodnem robu, na najni\xc5\xbejem delu polja, okrog ponorov._NEWLINE_\xc4\x8ceprav ima polje na robovih, na stiku krednega apnenca in eocenskega fli\xc5\xa1a, veliko izvirov, hidrografske okoli\xc5\xa1\xc4\x8dine niso ugodne, ker se voda hitro zgublja v propustnem apnencu. Izviri so v glavnem ob\xc4\x8dasni. Ve\xc4\x8dji potoki se niso razvili. Z jugozahoda te\xc4\x8de reka Krbava, ki se poleti posu\xc5\xa1i, s severozahoda pa Krbavica, ki dobiva vodo iz stalnega in mo\xc4\x8dnega Draga\xc5\xa1evega izvira in izginja v ponoru Vidrovac. Na ju\xc5\xbenem robu najni\xc5\xbejega dela, Hr\xc5\xbei\xc4\x87a-bare, te\xc4\x8de iz izvira Kotao in iz \xc4\x8corkovega jezerca potok Hr\xc5\xbei\xc4\x87 (ali Ribnjak) in se izliva v ponora Bur in Sibinovac._NEWLINE_Naselja in njive se nahajajo na vi\xc5\xa1ji ravnici na severozahodnem in jugovzhodnem delu polja in po robovih. Na ni\xc5\xbejih nivojih in okrog potokov so mo\xc4\x8dvirne livade in pa\xc5\xa1niki. Na vi\xc5\xa1jih ravninah je dosti prodca in peska. Da bi Buni\xc4\x87 zavarovali od\xc2\xa0\xc2\xbb\xc5\xbeivega peska\xc2\xab, so v 18. stoletju zasadili Laudonov gaj. Zaradi plodnosti je polje relativno gosto naseljeno. Najve\xc4\x8dja so naselja Udbina, Buni\xc4\x87, Rebi\xc4\x87, \xc5\xa0alamuni\xc4\x87, Mekinjar, Jo\xc5\xa1an, Pe\xc4\x87ane, Krbava.'